Policija u njemačkom gradu Passauu je priopćila kako su provjerom putnika u autobusu hrvatskih registarskih oznaka u noći 11. siječnja otkrili 45-godišnjeg vozača pod utjecajem droge.

Granična policija je autobus zaustavila na benzinskoj postaji Donautal-West, piše Fenix-magazin.

- Prilikom pregleda autobusa s hrvatskom registrarskom oznakom ustanovljeno je da je 45-godišnji vozač hrvatskog državljanstva bio pod utjecajem droga. Brzi test droge je pozitivno reagirao na kokain i amfetamin, navodi se u priopćenju.

Tijekom pretresa autobusa službenici su pronašli vrećicu s bijelim prahom.

Istragom je utvrđeno da je riječ o mješavini kokaina, amfetamina, metamfetamina. Pronađena droga je zaplijenjena. Hrvat će odgovarati za kršenje Zakona o narkoticima.

Policija u svom priopćenju nije navela detalje o identitetu vozača autobusa, kao niti za koju je agenciju vozio te na koje je odredište u Njemačkoj vozio putnike.